CELEX: 32016R0263
Language: bg
Date: 2016-02-25 00:00:00
Title: Регламент (ЕС) 2016/263 на Комисията от 25 февруари 2016 година за изменение на приложение II към Регламент (ЕО) № 1333/2008 на Европейския парламент и на Съвета по отношение на заглавието на категория храни 12.3 „Оцети“ (Текст от значение за ЕИП)

26.2.2016   
            
            
               BG
            
            
               Официален вестник на Европейския съюз
            
            
               L 50/25
            
         РЕГЛАМЕНТ (ЕС) 2016/263 НА КОМИСИЯТА
   от 25 февруари 2016 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на заглавието на категория храни 12.3 „Оцети“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               Списъкът на Съюза на добавките в храните беше установен въз основа на добавките, разрешени за употреба в храните в съответствие с директиви 94/35/ЕО (3), 94/36/ЕО (4) и 95/2/ЕО (5) на Европейския парламент и на Съвета, и след като беше разгледано тяхното съответствие с членове 6, 7 и 8 от Регламент (ЕО) № 1333/2008. Добавките в храните се включват в списъка на Съюза въз основа на категориите храни, към които могат да бъдат добавяни.
            
         
               (4)
            
            
               В част Г от списъка на Съюза в обхвата на категория храни 12 попадат солите, подправките, супите, сосовете, салатите и протеиновите продукти, като е включена и подкатегория 12.3 „Оцети“. В част Д от списъка на Съюза са посочени следните добавки, разрешени за използване в категория храни 12.3: група I, добавки: карамели (E 150a-d) и серен диоксид — сулфити (E 220 — 228) само в оцет от ферментация.
            
         
               (5)
            
            
               Оцетната киселина (използвана и като добавка в храните E 260), разредена с вода (4—30 обемни процента), може да бъде използвана като храна или хранителна съставка по същия начин, както оцетите от земеделски произход.
            
         
               (6)
            
            
               В някои държави членки използването на названието „оцети“ се допуска само по отношение на оцети, получени при ферментацията на селскостопански продукти. В други държави членки обаче с названието „оцети“ на пазара се предлагат както продукти, получени при разреждане на оцетна киселина с вода, така и оцети, получени при ферментацията на селскостопански продукти.
            
         
               (7)
            
            
               От дискусиите, проведени между държавите членки в рамките на работната група на правителствените експерти по добавките, стана ясно, че технологично добавки в храните са еднакво необходими както при разредената оцетна киселина, така и при оцетите от земеделски произход. Поради това е целесъобразно да се преразгледа заглавието на категория храни 12.3 „Оцети“, за да се уточни, че тя включва разредената оцетна киселина (разредена с вода до 4—30 обемни процента), годна за консумация от човека, така че да се осигурят прозрачност и правна сигурност във връзка с използването на добавките в храни в този вид храна.
            
         
               (8)
            
            
               Изчерпателната европейска база данни за консумация на храни (6) на Европейския орган за безопасност на храните („Органа“) предоставя информация относно консумацията на храни в рамките на Европейския съюз. Статистическите данни обхващат и консумацията на оцети от земеделски произход, като тези данни се вземат предвид от Органа, когато се прави оценка на експозицията. Тъй като разредената оцетна киселина се използва по същия начин, както оцетите от земеделски произход, не се очаква предложеното изменение на заглавието на категория храни 12.3 да окаже въздействие върху експозицията на добавките, чието използване в посочената категория храни е разрешено.
            
         
               (9)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху човешкото здраве. Тъй като включването на разредената оцетна киселина в категория храни 12.3 в части Д и Г от списъка на Съюза на добавките в храните представлява актуализация на посочения списък, при която не съществува вероятност това да има отражение върху човешкото здраве, не е необходимо да се изиска становището на Органа.
            
         
               (10)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (11)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 февруари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Директива 94/35/ЕО на Европейския парламент и на Съвета от 30 юни 1994 г. относно подсладители за влагане в храни (ОВ L 237, 10.9.1994 г., стр. 3).
   
      (4)  Директива 94/36/ЕО на Европейския парламент и на Съвета от 30 юни 1994 г. относно оцветители за влагане в храни (ОВ L 237, 10.9.1994 г., стр. 13).
   
      (5)  Директива 95/2/ЕО на Европейския парламент и на Съвета от 20 февруари 1995 г. относно добавките в храни, различни от оцветители и подсладители (ОВ L 61, 18.3.1995 г., стр. 1).
   
      (6)  http://www.efsa.europa.eu/en/datexfoodcdb/datexfooddb.htm
   
      ПРИЛОЖЕНИЕ
      В части Г и Д от приложение II към Регламент (ЕО) № 1333/2008 вписването за категория храни 12.3 се заменя със следното:
      
         
                     „12.3
                  
                  
                     Оцети и разредена оцетна киселина (разредена с вода до 4—30 обемни процента)“